b'\n_START_ARTICLE_\nGrad Viv\xc5\xa1nik\n_START_PARAGRAPH_\nGrad Viv\xc5\xa1nik (nem\xc5\xa1ko Schloss Wei\xc3\x9fenegg ) je bil srednjeve\xc5\xa1ki dvojni grad, ki je stal na gozdnati planoti severovzhodno od dvojezi\xc4\x8dne ob\xc4\x8dine Ruda na avstrijskem Koro\xc5\xa1kem, v okraju Velikovec v vzhodnem delu Podjune, severno od reke Drave. Vzdr\xc5\xbeevane ru\xc5\xa1evine gradu izhajajo iz 12. stoletja.\n_START_SECTION_\nZgodovina\n_START_PARAGRAPH_\nGrad Viv\xc5\xa1nik oziroma njegov starej\xc5\xa1i del je bil zgrajen \xc5\xbee v za\xc4\x8detku 12. stoletja. Posredno se grad v pisnih virih omenja okoli leta 1120, ko se omenja vitez W\xc3\xbclfing iz \xe2\x80\x9eWizzenecka\xe2\x80\x9c. V vzhodnih Alpah se z enakim imenom imenujejo kar \xc5\xa1tirje gradovi. Vendar je verjetno ravno Rudenski tisti, iz katerega izvira plemi\xc5\xa1ka rodbina Viv\xc5\xa1nikov (nem\xc5\xa1ko Wei\xc3\x9fenegger). Nato je leta 1243 v listini salzbur\xc5\xa1kega nad\xc5\xa1kofa Eberharda II. omenjen neki gospod\xc2\xa0\xc2\xbbde Wizenekke\xc2\xab. Med 1244 in 1264 je nekajkrat omenjen Dietmar Wizzenegg, ministerial bamber\xc5\xa1kih \xc5\xa1kofov, ki so bili v prvi polovici 12. stoletja lastniki posesti._NEWLINE_Leta 1278 se je eden od vitezov Viv\xc5\xa1nikov boril na strani takrat \xc5\xa1e malo znanega habsbur\xc5\xa1kega pretendenta na avstrijske de\xc5\xbeele, Rudolfa I. Habsbur\xc5\xa1kega, proti \xc4\x8de\xc5\xa1kemu kralju Otokarju II in padel v Bitki na Moravskem polju. Iz tega dejstva se sklepa, da je bila rodbina Viv\xc5\xa1nikov v tistih \xc4\x8dasih mo\xc4\x8dna in vplivna koro\xc5\xa1ka plemi\xc5\xa1ka dru\xc5\xbeina, ki je slu\xc5\xbeila bamber\xc5\xa1kim \xc5\xa1kofom in bila tudi voja\xc5\xa1ko aktivna._NEWLINE_\xc5\xbde v 13. stoletju je bil grad Viv\xc5\xa1nik sede\xc5\xbe de\xc5\xbeelnega sodi\xc5\xa1\xc4\x8da, pod katerega pristojnost je spadala tudi Ruda. Leta 1332 sta grad in gospostvo kupila Ulrik in Friderik von Wallsee. \xc5\xbde leto prej sta od Viv\xc5\xa1nikov kupila grad Hartneidstein v Labotski dolini. Leta 1363 sta po smrti Eberharda von Wallsee oba gradova z gospostvi podedovala njegova bratranca Celjska grofa Ulrik in Herman. Leta 1425 je grof Herman II. poklonil grad Viv\xc5\xa1nik bamber\xc5\xa1ki nad\xc5\xa1kofiji, za kar je v zameno dobil grad na Muti._NEWLINE_Do leta 1759 je ostal grad in de\xc5\xbeelno sodi\xc5\xa1\xc4\x8de v bamber\xc5\xa1ki lasti, ki so ga \xc5\xa1kofje podeljevali v fevd. Tako ga je imela leta 1534 v fevdu dru\xc5\xbeina Ungnad, leta 1539 Wildensteinerji in leta 1565 Mordaxi. Po jo\xc5\xbeefinskih reformah je gospostvo pripadlo avstrijski dr\xc5\xbeavi, sam grad pa verskemu skladu. Od sklada ga je kupil baron Max Tadev\xc5\xbe von Egger. Grad je nato \xc5\xa1e nekajkrat zamenjal lastnike. Danes se nahaja v zasebni lasti.'